ábhryā ca dakṣiṇato hástena ca hástenaivòttarato dévī dyāvāpr̥thivī íti yajñásya śīrṣachinnásya ráso vyákṣaratsá ime dyā́vāpr̥thivī́ agachadyanmŕ̥diyaṃ tadyadā́po'sau tánmr̥dáścāpā́ṃ ca mahāvīrā́ḥ kr̥tā́ bhavanti ténaivaìnametadrásena sámardhayati kr̥tsnáṃ karoti tásmādāha dévī dyāvāpr̥thivī íti makhásya vāmadya śíro rādhyāsamíti yajño vaí makhó yajñásya vāmadya śíro rādhyāsamítyevaìtádāha devayájane pr̥thivyā íti devayájane hí pr̥thivyaí sambhárati makhāya tvā makhásya tvā śīrṣṇa íti yajño vaí makhó yajñā́ya tvā yajñásya tvā śīrṣṇa ítyevaìtádāha